## Odluka o uvjetima pod kojima se smatra da je osiguranik uzdržavao člana obitelji i uvjetima prestanka prava na obiteljsku mirovinu zbog nastale promjene u imovnom stanju, odnosno prihodima u 1999. god

### NN 32/1999 (2.4.1999.), Odluka o uvjetima pod kojima se smatra da je osiguranik uzdržavao člana obitelji i uvjetima prestanka prava na obiteljsku mirovinu zbog nastale promjene u imovnom stanju, odnosno prihodima u 1999. god

# HRVATSKI ZAVOD ZA MIROVINSKO OSIGURANJE

Na temelju članka 21. stavka 2. Zakona o mirovinskom osiguranju ("Narodne
novine", broj 102/98.) i članka 19. točke 1. i članka 20. točke 1. Statuta
Hrvatskog zavoda za mirovinsko osiguranje ("Narodne novine", broj 163/98),
Upravno vijeće Hrvatskog zavoda za mirovinsko osiguranje, na sjednici održanoj
30. ožujka 1999., donosi

## **ODLUKU**

### **O UVJETIMA POD KOJIMA SE SMATRA DA JE OSIGURANIK UZDRŽAVAO ČLANA OBITELJI I UVJETIMA PRESTANKA PRAVA NA OBITELJSKU MIROVINU ZBOG NASTALE PROMJENE U IMOVNOM STANJU, ODNOSNO PRIHODIMA U 1999. GODINI**

Članak 1.

1) Kada je stjecanje prava na obiteljsku mirovinu uvjetovano uzdržavanjem,
smatrat će se da član obitelji nema vlastitih prihoda dovoljnih za uzdržavanje
ako mu osnovica iz plaće od poljoprivredne djelatnosti (katastarski prihod)
ne prelazi svotu od 1.000,00 kn godišnje ili ako mu drugi stalni prihod
ne prelazi svotu od 364,44 kn mjesečno.

2) Ako član obitelji osiguranika iz stavka 1. ovog članka, osim katastarskog
prihoda, ima i druge prihode, katastarski prihod dijeli se s 10, a mjesečna
svota svih ostalih prihoda s 3,64 pa ako zbroj količnika ne prelazi 100,
smatra se da član obitelji nema vlastitog prihoda dovoljnog za uzdržavanje.

Članak 2.

1) Dio katastarskog prihoda od vlastitoga poljoprivrednog imanja koji
pripada članu obitelji za kojega se utvrđuje pravo na obiteljsku mirovinu
izračunava se tako da se dijeli na sve članove poljoprivrednog kućanstva-srodnika
koji žive na tom poljoprivrednom imanju.

2) Ako član obitelji osiguranika za kojega se utvrđuje pravo na obiteljsku
mirovinu živi i ostvaruje prihod na poljoprivrednom imanju srodnika, u
vlastiti prihod toga člana obitelji od poljoprivredne djelatnosti uračunat
će se razmjerni dio katastarskog prihoda od toga poljoprivrednog imanja.

3) Dio katastarskog prihoda, koji prema stavku 2. ovog članka pripada
članu obitelji za kojega se utvrđuje pravo na obiteljsku mirovinu, izračunava
se tako da se katastarski prihod dijeli na sve članove poljoprivrednog
kućanstva srodnika koji žive na tom poljoprivrednom imanju i koji sudjeluju
u privređivanju i trošenju ostvarenih prihoda, bez obzira na stupanj srodstva.

Članak 3.

Navedeni cenzusi ne primjenjuju se pri ostvarivanju prava roditelja
na obiteljsku mirovinu nakon smrti hrvatskog branitelja.

Članak 4.

1) Smatrat će se da je osiguranik osigurao sredstva za uzdržavanje člana
obitelji koji je živio izvan njegova kućanstva ako mu je redovito davao
materijalna sredstva u prosječnoj vrijednosti od najmanje 437,28 kn mjesečno,
a drugi prihodi toga člana obitelji ne prelaze visinu prihoda iz članka
1. ove odluke.

2) Smatrat će se da uzdržavanje nije prekinuto za vrijeme za koje je
osiguranik, od kojega član obitelji izvodi svoje pravo na obiteljsku mirovinu,
bio zbog objektivnih okolnosti, bez svoje krivnje, privremeno spriječen
da stvarno uzdržava člana obitelji.

Članak 5.

1) Ako kod korisnika obiteljske mirovine, kojemu je priznato pravo na
obiteljsku mirovinu na temelju utvrđenog uzdržavanja, prema odluci, naknadno
nastanu promjene u imovnom stanju zbog kojih vlastiti prihodi prelaze svote
određene ovom odlukom, donijet će se rješenje o prestanku prava.

2) U primjeni stavka 1. ovog članka, u prihode korisnika obiteljske
mirovine ne uračunava se obiteljska mirovina, odnosno dio obiteljske mirovine
koji bi mu pripadao u slučaju odvojenog života, kao ni doplatak za djecu
koji mu pripada kao korisniku obiteljske mirovine.

Članak 6.

Na dan stupanja na snagu ove odluke prestaje važiti "Privremena odluka
o uvjetima pod kojima se smatra da je osiguranik uzdržavao člana obitelji
i uvjetima prestanka prava na obiteljsku mirovinu zbog nastale promjene
u imovnom stanju, odnosno prihodima u 1998. godini" ("Narodne novine",
broj 1/99).

Članak 7.

Ova odluka stupa na snagu osmoga dana od dana objave u "Narodnim novinama",
a primjenjuje se od 1. siječnja 1999.

Klasa: 140-13/99-01/1509
Urbroj: 341-99-01/99-23
Zagreb, 30. ožujka 1999.

Predsjednik
Upravnog vijeća Hrvatskog zavoda
za mirovinsko osiguranje **prof. dr. sc. Željko Potočnjak,** v. r.

Odluka, NN 32/1999-681